Executivul a lansat programul „Rabla pentru tractoare”, o nouă măsură de susținere a producătorilor români și micilor fermieri, anunță reprezentanții PSD.
Beneficiarii eligibili vor putea primi până la 20.000 de euro, bani nerambursabili, pentru a-și achiziționa tractoare sau utilaje agricole. Programul are ca scop sprijinirea fermierilor români să își cumpere utilaje moderne și mai puțin poluante.
„În premieră, finanțăm prin Fondul pentru mediu, programul ‘Rabla pentru tractoare’. Susținem producția internă de tractoare și ajutăm micii fermieri cu acest program prin care primesc un sprijin nerambursabil de până la 20.000 de euro. Bugetul alocat este de 500 milioane lei, iar mecanismul va fi unul cu minim de birocrație”, a declarat premierul Marcel Ciolacu, la începutul ședinței de guvern.
Astfel, prin noul program, micii fermieri care casează un autoturism vechi, autovehicul, tractor sau orice alt mijloc de transport, vor beneficia de un sprijin nerambursabil de până la 20.000 de euro. Banii pot fi folosiți pentru a cumpăra un tractor nou, a cărui valoare nu trebuie să depășească 55.000 de euro.
„Obiectivul principal al programului este de a facilita accesul fermierilor la echipamente agricole moderne și mai puțin poluante, contribuind astfel la îmbunătățirea calității mediului”, potrivit notei de fundamentare a Hotărârii de Guvern.
Programul are un buget total de 500 milioane lei, iar finanțarea provine din bugetul Administrației Fondului pentru Mediu. Guvernul Ciolacu promite un mecanism de implementare cu minim de birocrație.
Potrivit notei de fundamentare, „programul de stimulare a înnoirii parcului național de tractoare și mașini agricole autopropulsate are ca obiective principale: îmbunătățirea calității mediului prin achiziționarea de tractoare și mașini agricole noi, mai puțin poluante, susținerea producției interne de tractoare, stimulând astfel economia locală, dar și ajutarea micilor fermieri să acceseze tehnologii agricole moderne, ceea ce va conduce la creșterea eficienței și productivității în agricultură.
Acest program se înscrie în contextul necesității integrării politicilor de mediu în elaborarea și aplicarea politicilor sectoriale și regionale.
Totodată, el contribuie la fundamentarea unei strategii de dezvoltare economică durabilă a României pe termen lung, având în vedere asigurarea unui echilibru între dezvoltarea socio-economică și resursele naturale prezente și viitoare”.
Ministerul Agriculturii are în lucru două acte normative menite a proteja și promova produsele românești în marile magazine. Unul dintre aceste proiecte de acte normative prevede plafonarea adaosului comercial la produsele românești, în vreme ce al doilea prevede amenzi pentru retailerii care delistează produsele românești.
„Dacă un producător român oferă un preț mai mic decât prețul importat pentru același produs, amenda va fi de 5% pe cifra de afaceri. Este o amendă foarte mare”, a declarat ministrul Agriculturii, Florin Barbu.
Proiectele de acte normative menționate vor fi puse în curând în dezbatere publică, urmând a fi adoptate în perioada următoare.
Material susținut de PSD